Boekhou van die kwaad – toortsie.com
November 15, 2019 November 19, 2019 ~ Toortsie
Ek geniet hierdie boek, Om lief te hê ten spyte van seerkry, deur Jentezen Franklin, regtig baie. Almal van ons is al iewers in die lewe seergemaak, soveel van ons het al seergekry deur iemand baie naby aan ons.
Ek wil dit vinnig lees omdat dit so maklik en gemaklik lees, maar terselfdertyd wil ek elke woord indrink en oordink omdat dit so treffend is.
Oor vergifnis sê hy: Hou op boekhou en begin tred verloor. Dat, al is ons nie goed met wiskunde nie, ons tog elke stukkie seer wat iemand ons aandoen, in detail onthou en boekhou daarvan. Dat ons soveel keer sukkel om te vergewe.
Hy sê om lief te hê asof ons nog nooit seergekry het nie, moet ons vergewe. Dat vergifnis juis nie gaan om boek te hou nie, maar om tred te verloor.
Seerkry is ‘n werklikheid. Om bitter te word, is ‘n reaksie. Ons kan egter ‘n leefstyl van vergifnis kies.
Hy wys daarop dat onvergifnis onvergeeflik is. Dat God van ons verwag om ander te vergewe, net soos wat Hy ons vergewe.
Hy skryf dat die sterk winde van beproewing wat ons soms moet verduur, ons juis hoër kan lig en die beste in ons na vore laat kom.
Dit neem soms tyd om te vergewe. Dit is soms ‘n proses. Maar jy moet aanhou en aanhou. Weer en weer vergewe, selfs al word jy weer kwaad vir die persoon.
‘As jy sukkel om iemand te vergewe, skep moed. Hou aan bid. Hou aan vra. Hou aan soek. Hou aan klop. En bietjie vir bietjie, kloppie vir kloppie, sal God jou help om vergifnis vry te stel. Dit kan tyd neem. Maar moenie ophou nie. Vergifnis sal vloei as jy nie moed opgee nie.’
In die res van die hoofstuk bespreek hy vergifnis verder, dat dit nie beteken dat jy, wanneer jy iemand vergewe, goedkeur wat hy gedoen het nie. Of dat jy noodwendig sal veegeet wat gebeur het nie. Of dat jy ‘n willose lappop is waarmee die persoon nou kan maak wat hy wil nie. Dit beteken ook nie altyd versoening nie. Dis maar net dat jy die oordeel in God se hande sit.
In die laaste stukkie van die hoofstuk gee hy kosbare raad hoe om dit te doen, hoe om iemand te vergewe selfs al vra hy nie om verskoning nie.
Dis regtig ‘n boek om te lees.
Posted in Boeke en flieks	ek sukkel om te vergewegeestelike boekevergifnis
‹ PreviousMusieklesse #NaNoWriMo2019
Next ›Liefde begin hier
4 thoughts on “Boekhou van die kwaad”
November 16, 2019 om 3:01 vm
Ek gaan die boek nie alleen moet lees nie, maar ook moet aanstuur. Ek stem saam, soms is vergewe moeilik, veral as jy nie kans kry om jou kant van die saak te stel nie.
Dan raak dit regtig erg. Dis ‘n fantastiese boek.
November 16, 2019 om 8:52 vm
Hy gee nogal raad ook hoe om te laat gaan in so ‘n geval.
Terug pieng: Liefde begin hier – toortsie.com